**

Ágh István

*Íratlan verseskönyvem*

**Ágh István: Rekviem**

Íratlan verseskönyvem

vár az üres füzetben,

bár nyolcvanon túl kisebb

önbizalommal kezdem,

mert hamarabb, vagy később,

de biztosan megérem

a vészes írásgörcsöt,

akár valami szégyent,

akkor az Isten elhagy,

mintha már nem is lenne,

kiáltásomra visszhang

foszlányai felelnek,

nem inspirál, mint eddig

a tény, hogy itt vagyok még,

nem bírom kifejezni

halálom közeledtét,

még utolsóelőtti

a sorban, majd utolsó,

aki összetéveszti

ágyával a koporsót,

vigaszt és életkedvet

vártak, ha vártak tőlem,

cigányprímás szerepben

legyek a nép költője,

bár választhattam volna

más ars poeticának

szédítő örömét az

életben maradásnak,

nem lesz múlékony krízis,

mit bő termés követ majd,

bezár, hiába nyílik

előttem a füzetlap,

még buzdít írásra,

amihez kedvem sincsen,

már csak az marad hátra,

hogy szótlan visszaintsek.

Ágh István (kétszeres Kossuth-díjas, a Nemzet Művésze) költészete az idő (és saját életkora) előrehaladtával egyre nemesedik, egyre jelentő-sebbé válik, szinte a fokozhatatlanságig mélyül-szépül... E kötet témái főleg búcsúzások, emlékezések, megkönnyeztetően gyönyörű és szomorú események.  
 A könyv Ágh István 85. születésnapjára jelent meg.

*Ágh István: Rekviem*

*Nap Kiadó, 2023.*